Kankowski vul Leeus se flank-spens aan | Netwerk24
Kankowski vul Leeus se flank-spens aan
Deur Hendrik Cronje 04 Junie 2017 08:18
Die Leeus gaan hul flank-spens met die dubbele Springbok, ­Ryan Kankowski, vir die Curriebeker-reeks aanvul.
Ryan Kankowski. Foto: Gallo
Die Gautengers moet sonder twee Bokke, Warren Whiteley en Jaco Kriel, in die reeks klaarkom.
Die twee Springbok-losvoorspelers gaan onderskeidelik vir die Japanse klubspanne van Dawie Theron (Docomo Red Hurricanes) en Frans Ludeke (Kubota Spears) speel.
In hulle en Warwick Tecklenburg se afwesigheid, kan dit van die 31-jarige Kankowski verwag word om leiding aan die jonges in die Curriebeker te gee. Tecklenburg het vroeër vanjaar sy uittrede aangekondig.
Kankowski het in 2015 laas Curriebeker-rugby vir die Haaie gespeel, nadat hy in 2006 sy buiging in die reeks vir die Durbaniete gemaak het.
Hy het verlede jaar se Curriebeker vanweë sy verpligtinge by die Japanse klubspan Toyota Industries Shuttles misgeloop.
Kankowski, wat die Bokke in die vyftienmankode en sewesrugby verteenwoordig het, sal aanvanklik net eers vir die Curriebeker gekontrakteer word.
Hy het die Blitsbokke nog verlede jaar in vier toernooie verteenwoordig.
Sy laaste en 20ste toets in die vyftienmankode was in Junie 2012 in Port Elizabeth teen Engeland.
Kankowski se kontraktering is nie al goeie nuus vir Leeu-ondersteuners nie. Rudolf Straeuli, uitvoerende hoof van die Leeus, het die laaste tyd daarin geslaag om te verhinder dat die stut Jacques van Rooyen 'n aanloklike aanbod uit die Kaap aanvaar.
Dit word verwag dat Straeuli binnekort 'n aankondiging sal doen wie Kankowski-hulle in die Curriebeker sal afrig.